Maanstene vir huise op die MaanDie maanstene (Foto: ESA/ G. Porter) Navorsers van die Europese ruimte-agenskap (ESA) het daarin geslaag om stene te vervaardig uit kunsmatige maanstof. Die projek is deel van ESA se inisiatief om tegnologieë te ontwikkel wat toekomstige maankoloniste kan toelaat om voordeel te trek uit plaaslike hulpbronne op die maan. Dit beteken in beginsel dat stene van maanmateriaal eendag gebruik sal kan word wat op die maan self vervaardig is. Die sterkte van die stene is glo gelykstaande aan dié van minerale gips. Die stene is eerstens deur 3D-drukwerk gevorm, en toe in ’n oond wat van sonkrag gebruik maak teen 1 000 °C gebak. Die tegnologie sal dit vir reisigers na die maan moontlik maak om veel goedkoper daarheen te reis omdat hulle nie nog die materiaal vir bouwerk ook moet saamneem nie.